6 Kgwetlho e nngwe e kgolo ke bontsi jwa dipuo tse di buiwang mo lefatsheng. Lefoko la Modimo le ne la bolelela pele jaana: “Go tla diragala mo metlheng eo gore batho ba le lesome ba ba tswang mo dipuong tsotlhe tsa ditšhaba ba tla tshwara, ee, ba tla tshwara ntlha ya seaparo sa monna yo e leng Mojuda, ba re: ‘Re tla tsamaya le lona, gonne re utlwile gore Modimo o na le lona.’” (Sekarea 8:23) Mo tiragatsong ya gompieno ya boporofeti jono, batho ba ba lesome ba emela boidiidi jo bogolo, jo go boleletsweng pele ka jone mo go Tshenolo 7:9. Le fa go ntse jalo, ela tlhoko gore go ya ka boporofeti jwa ga Sekarea, “banna ba le lesome” ba ne ba sa tswe mo gare ga ditšhaba tsotlhe fela mme gape e ne e tla nna “ba ba tswang mo dipuong tsotlhe tsa ditšhaba.” A karolo e e botlhokwa eno ya boporofeti e diragaditswe? Ee, ruri.